‘હું કેવી લાગુ છું?’ આ ડેડલી પ્રશ્ન છે. એટલે જ વિદ્યાર્થીઓનાં હિતમાં ગુજરાતી વિષયની પરિક્ષામાં કદીય ‘આ પ્રશ્ન કોણ પૂછે છે, અને કોને પૂછે છે?’ એવાં સવાલો પૂછાતાં નથી. વિક્રમ બહુ ન્યાયપ્રિય રાજા હતો એટલે એ જમાનામાં ‘રાઈટ ટુ ઇન્ફર્મેશન’ નહોતું, છતાં વેતાળ પચ્ચીસીમાં વેતાળ વિક્રમને પ્રશ્ન પૂછી ધર્મ સંકટ મૂકી દે છે. વેતાળના પ્રશ્નનો સાચો જવાબ જાણતો હોય તો વિક્રમે જવાબ આપવો પડે, અને જો એ સાચો જવાબ આપે તો પ્રોગ્રામ ઇન્સ્ટોલ કર્યા પછી કૉમ્પ્યુટર રીસ્ટાર્ટ થાય એમ વિક્રમે સ્માશનમાં જઈ મડું ઉતારવાની વિધિ નવેસરથી કરવી પડે છે. રાજા વિક્રમને વેતાળે આ પ્રકારનો પ્રશ્ન પહેલી વારમાં જ પૂછ્યો હોત તો વિક્રમ ચોક્કસ ગૂંચવાઈ જાત અને બીજાં ચોવીસ ધક્કા બચી જાત !